
A szellemi alkotásokhoz fűződő jog sajátosságai


Dolgozatom címe sűrítve tartalmazza azokat az aspektusokat, amelyeknek vizsgálatára vállalkoztam; így a szellemi alkotások mibenléte, a rajtuk fennálló jog vagy jogosultságok szerkezete és dinamikája dolgozatom tárgya.
A szellemi alkotások joga hagyományosan az egyik, ha nem a legdinamikusabban változó jogterület. Az innovációs környezet állandó aktivitása, az újmédia megjelenése és a kulturális fogyasztói szokások változása napról-napra újabb kihívást generál a tárgyalt jogterület számára. Dolgozatomban azt vizsgálom egy mesterséges modell elemzése mentén, hogy a szellemi alkotásokhoz fűződő jogok szabályozása mennyiben reagál a valóság jelenségeire, avagy mennyire rugaszkodott el tőlük.
A modellel kapcsolatos alapvetések, hogy a szellemi alkotások joga, valójában több, egymásra épülő jogosultságot takar, melyek mindegyike egy bizonyos érdek- és értékkört véd, és hogy ezek az aspektusok csak szigorú egymásutániságban érvényesülhetnek. Az egymásra épülő és dinamikusan a szellemi alkotások ernyője alatt aktiválódó jogosultságkörök egymás után: a megalkotás aktusához kapcsolódó személyiségi jogi vonatkozások, a monopol jogosultság, azaz a tulajdoni jellegű aspektusok, a vagyoni forgalomban való részvétel és végül a jogterület külső és belső, többek között alapjogi és versenyjogi korlátai. A modell működését kortárs példákkal illusztrálom, de hangsúlyt fektetek a történeti-elméleti háttérre, a magyar szabályozásra, az új Ptk. kodifikációja során felmerült szempontokra és egyes funkcionális kérdésekre való kitérésre is (pl. szerződéses közkincs, nihilizmus, Creative Commons, „propertization”).
Dolgozatom megközelítési módja lehetőséget ad egyes kérdések – mint például a jogterület egységével vagy az egyes jogosultságok konfliktusával kapcsolatosak – megválaszolására is. A módszer újdonsága, hogy kilép mind az oltalmi forma-központú, mind pedig az egyes jogosultságokat előtérbe helyező (ld. pl. tulajdoni-személyiségi jogi kötődés vitája) diskurzusok paradigmájából és a szellemi alkotásokhoz fűződő jogok összességét elemzi, ennek segítségével rámutatva a jelenlegi szabályozás jellegzetességeire és egyes kérdésekben predesztinálva a szabályozási szemléletmód-váltást. A dolgozat – részleges de lege ferenda javaslatok mellett – terület elméleti hátterében, a szabályozás metódusára tesz javaslatot: így a mediális, infokommunikációs változásokat jelölve meg a jelen dogmatikai rendszer legnagyobb kihívóiként.



